三門留題
作者：魏野
朝代：宋

paragraphs: 何由通九曲，始自鑿三門。
夏禹功如小，東溟位豈尊。
黿鼉當日窟，雞犬此時村。
渦恐和山漩，濤疑若石奔。
勢愁舂地軸，聲想震天閽。
寺廟中流聳，煙雲兩岸屯。
樓臺疑蜃吐，舟檝畏鯨吞。
遊客雖驚險，居僧不厭喧。
如潮無振鷺，似峽欠啼猿。
孤店經商少，雄司漕運繁。
人家無釣具，鳥道有䉡痕。
喪膽尋遺跡，傷心弔溺魂。
坼城唐記列，砥柱祖名存。
況復詩書載，狂題愧雅言。